CELEX: 62017CN0614
Language: sl
Date: 2017-10-24 00:00:00
Title: Zadeva C-614/17: Predlog za sprejetje predhodne odločbe, ki ga je vložilo Tribunal Supremo (Španija) 24. oktobra 2017 – Fundación Consejo Regulador de la Denominación de Origen Protegida Queso Manchego/Industrial Quesera Cuquerella S.L. in Juan Ramón Cuquerella Montagud

5.2.2018   
            
            
               SL
            
            
               Uradni list Evropske unije
            
            
               C 42/3
            
         Predlog za sprejetje predhodne odločbe, ki ga je vložilo Tribunal Supremo (Španija) 24. oktobra 2017 – Fundación Consejo Regulador de la Denominación de Origen Protegida Queso Manchego/Industrial Quesera Cuquerella S.L. in Juan Ramón Cuquerella Montagud
   (Zadeva C-614/17)
   (2018/C 042/05)
   Jezik postopka: španščina
   
      Predložitveno sodišče
   
   Tribunal Supremo
   
      Stranki v postopku v glavni stvari
   
   
      Pritožnica v postopku s kasacijsko pritožbo: Fundación Consejo Regulador de la Denominación de Origen Protegida Queso Manchego
   
      Nasprotni stranki v postopku s kasacijsko pritožbo: Industrial Quesera Cuquerella S.L. in Juan Ramón Cuquerella Montagud
   
      Vprašanja za predhodno odločanje
   
   
               1.
            
            
               Ali mora biti omemba zaščitene označbe porekla, določena v členu 13(1)(b) Uredbe 510/2006 (1), nujno posledica uporabe označb, ki so grafično, fonetično ali pomensko podobne zaščiteni označbi porekla, ali pa je lahko posledica uporabe grafičnih znakov, ki spominjajo na označbo porekla?
            
         
               2.
            
            
               Kadar gre za zaščiteno označbo porekla, ki je geografska (člen 2(1)(a) Uredbe 510/2006), in če gre za iste ali primerljive izdelke, ali se lahko uporaba znakov, ki spominjajo na regijo, na katero se navezuje zaščitena označba porekla, šteje za omembo same zaščitene označbe porekla v smislu člena 13(1)(b) Uredbe 510/2006, ki je nedopustna celo v primeru, če je tisti, ki uporablja te znake, proizvajalec s sedežem v regiji, na katero se navezuje zaščitena označba porekla, vendar čigar izdelki niso zaščiteni s to označbo porekla, saj ne izpolnjujejo zahtev (ki se ne nanašajo na geografsko poreklo), ki se zahtevajo s specifikacijo?
            
         
               3.
            
            
               Ali je treba pojem normalno obveščenega ter razumno pozornega in preudarnega povprečnega potrošnika, na zaznavo katerega se mora nacionalno sodišče opreti pri odločitvi, ali obstaja „omemba“ v smislu člena 13(1)(b) Uredbe 510/2006, razumeti tako, da se nanaša na evropskega potrošnika, ali pa se nanaša le na potrošnika države članice, v kateri se proizvaja izdelek, ki spominja na zaščiteno geografsko označbo ali na katerega se geografsko navezuje ZOP, in kjer se ta izdelek večinoma jé?
            
         
      (1)  Uredbe Sveta št. 510/2006 z dne 20. marca 2006 o zaščiti geografskih označb in označb porekla za kmetijske proizvode in živila (UL L 93, str. 12).